Source: http://scripta.kotus.fi/visk/sisallys.php?p=244
Timestamp: 2020-07-02 19:25:20+00:00

Document:
VISK - § 244 Os-johdokset: tyypillisesti teontuloksen nimiä
SISÄLLYS > SANAT > Nominijohdokset > Verbikantaiset substantiivijohdokset > Teonnimet ja teon tuloksen nimet > löyd-ös, suomenn-os > § 244 Os-johdokset: tyypillisesti teontuloksen nimiä
Os-johdokset tarkoittavat tyypillisesti kantaverbin ilmaiseman toiminnan tai teon tulosta, mutta niillä on myös muuta käyttöä. Johdostyyppiin kuuluu satakunta sanakirjalekseemiä. Johdin ‑Os (: ‑Okse-) liittyy etenkin kaksitavuisiin A-loppuisiin ja kolmitavuisiin ntA-loppuisiin verbivartaloihin, mutta kantana voi olla myös muu kaksitavuinen vartalo (» § 222 asetelma 73). Johdin kiinnittyy (heikkoon) vokaalivartaloon, jonka loppuvokaali katoaa.
‑A- > jätös, keitos, kierros, liitos, löydös, ostos, pistos, päätös, tuotos, veistos | ‑e- > kytkös, panos, tulos, tungos | ‑i- > louhos, tukos, yskös | ‑o- > katkos, kudos, leivos, rikos, sidos | ‑U- > puutos | 3-tav. ‑ntA- > jäljennös, muhennos, suurennos, uudennos, väärennös
Joskus kantaverbiksi voidaan käsittää yhtä hyvin transitiiviverbi kuin sen U-johdoskin (Us-johdosten samantyyppisiä tapauksia » § 234):
käännös (< kääntää ~ kääntyä) | elämänmuutos ~ lainmuutos ~ mielenmuutos (< muuttaa ~ muuttua) | sukupolvenvaihdos (< vaihtua ~ vaihtaa)
Oma ryhmänsä ovat sellaiset (nn)Os-johdokset, jotka on muodostettu kantasanan tarkoittamaan kieleen kääntämistä merkitsevästä ntA-johtimisesta verbistä (» § 328) ja jotka tarkoittavat kääntämisen tulosta, käännettyä tekstikokonaisuutta, esim. ranskann-os (< ranskantaa), venäjännös, vironnos. Koko Os-substantiivien ryhmä karttuu lähinnä vain tällaisten ntA-kääntämisverbien produktiivisuuden kautta. Lisäksi on joitakin nnOs-johtimisia sanoja, joissa nn-aines ei kuulu kantaverbiin: jää‑nnös, luo-nnos, aikaansaa-nnos, puhu-nnos.
Joskus Os-johdokset saavat teonnimille tyypillisiä verbilähtöisiä laajennuksia tai määriteosia (b). Etenkin kolmitavukantaisia (nn)Os-johdoksia saatetaan käyttää (nn)Us-johdosten tapaan teonniminä (c).
omistajan vaihdos (l) | työpaikanvaihdos (l) | D-vitamiinin puutos (a) | Suvun kytkökset suomalaiseen kulttuurieliittiin näkyvät monella tavalla. (l) | Liian hyvässä muistissa olivat Marunan ja Jousian syytökset Tuuraa kohtaan. (k)
Petraeuksen komitea velvoitettiin nojautumaan suomennostyössä alkukieliin ja Lutherin uusimpaan saksannokseen. (a) | – – jopa vaalitulosten väärennöksiä [’väärentämisiä’] paljastuu – –. (ou)
Merkitykseltään erikoistuneita Os-johdoksia ovat esim. annos, kaivos, kiitos, koitos, kudos, käytös, laitos, leivos, painos, panos, rikos, teos, tulos, tungos.
Huom. Lisäksi on joitakin nominikantaisia Os-johdoksia kuten kerros, lannos (» § 200). Joskus Os-johdoksen semanttisena lähtökohtana on ne- tai le-verbi, vaikka tämä verbinjohdin puuttuukin Os-johdoksesta: liu-os ← liueta (: liukene-), väit-ös ← väitellä, aat-os ← aatella. Johdin -Os esiintyy myös osana adverbimuottia kytköksissä-, turvoksissa-tyypissä (» § 392).

References: § 244
 § 244
 § 222
 § 234
 § 328
 § 200
 § 392